《李荣期秀才杞菊轩》
宋代·释道潜

草木助盘餐，纷纷固多品。精英唯竹萌，香软独楮菌。

杞菊于其间，甘清有馀韵。达人忘口体，道德自滋润。

天随与东坡，风味实相近。穷通均一致，了不见喜愠。

春苗共采撷，秋英配兰纫。后先属文词，金声而玉振。

李子妙穷经，屡遭有司摈。奔军未云怯，再举当决阵。

开轩植杞菊，澹泊守定分。回头语世俗，未用诮饥困。

二豪勉跻攀，孔圣故许进。长卿亦何人，区区能慕蔺。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。